Gollivud yulduzi Anjelina Joli aktrisa Salma Xayek ishtirokida film suratga oladi

Anjelina Joli beshinchi filmi uchun rejissorlik kursisiga qaytdi. Shuningdek, yulduz Fremantle kompaniyasi bilan uch yillik shartnomasi doirasida ilk bor filmda prodyuser sifatida debyut qiladi, deb yozadi Harper’s Bazaar Kazakhstan.

“Qonsiz” (Without Blood) filmining yangi aktyorlar jamoasi juda ajoyib tarzda tuzilgan. Ma’lum bo‘lishicha, loyihada bosh rollarni “Oskar” mukofotiga nomzodlar Salma Xayek va Demian Bichir ijro etadi.
Sujetga ko‘ra, film Alessandro Barikkoning 2017-yilda chop etilgan xuddi shu nomdagi romanining ekranlashtirilgan versiyasi bo‘lib, voqealar harbiy to‘qnashuvdan keyin sodir bo‘ladi. Kartinada otasi va akasining shafqatsiz o‘ldirilishiga guvoh bo‘lgan 4 yoshli Nina ismli qiz haqida hikoya qilinadi. Uning ko‘zlari orqali tomoshabinlar fojiali voqealar haqidagi to‘liq haqiqatni va odamlarning qalbida qolgan izlarni ko‘rishi mumkin. Oradan yillar o‘tgach, Nina qasos yo‘lini tanlaydi va jinoyatning har bir ishtirokchisining izidan boradi. Suratga olish ishlari Italiya janubidagi Apuliya va Bazilikata viloyatlarida, shuningdek, Rimda ham bo‘lib o‘tadi.
“Alessandro Barikko o‘zining noyob poeziyasi, hissiyotlari va urush manzarasi aks etgan kitobini sahnalashtirishni menga ishonib topshirdi va men bundan juda ham mamnunman. Uning hikoyasi hissiy g‘alayon yoki shaxsiy yo‘qotishdan keyin nimani qidirayotganimiz haqidagi savollarga javob beradi”, — dedi Anjelina Joli.
Eslatib o‘tamiz, kartina haqida birinchi marta 2022-yilning mart oyida e’lon qilingan edi. Premyera sanasi hali ma’lum emas. Shuningdek, Salma 2023-yilda namoyish etilishi rejalashtirilgan “Sehrli Mayk”ning uchinchi qismida ham ishtirok etadi.